**אפרת גוֹש** (נולדה ב-3 בנובמבר 1983) היא זמרת, מוזיקאית ושחקנית ישראלית; זמרת השנה לשנת 2010.

ביוגרפיה
--------

נולדה בשם **אפרת גושקס** בהרצליה. את דרכה המוזיקלית התחילה כבר בגיל צעיר במקהלת לי-רון בהרצליה. לאחר מכן, למדה במשך שנתיים במגמת הג'אז בתיכון אלון ברמת השרון (עם המורה מיקה קרני, בין היתר). גוש עזבה את התיכון לפני סיום הלימודים, והחלה ללמוד בגיל 16 מוזיקה בבית הספר למוזיקה "רימון". בסיום השנה השנייה פרשה גם משם.

גוש התגייסה לצה"ל, אך השתחררה בטרם עת כעבור מספר ימים על סעיף אי-התאמה, ועברה לתקופה קצרה לאמסטרדם שבהולנד.

### תחילת הדרך

גוש, 2007
בשנת 2002 התחילה גוש להופיע כזמרת ליווי בהופעות עם יוני בלוך. השניים ביצעו, בדרך כלל, יחד את השירים "תפוזים" ו"מגרד". אל בלוך הגיעה דרך חברו, הבסיסט טל קירשבוים, שלמד איתה בתיכון, ופנה אליה כשבלוך חיפש זמרת ליווי. אף על פי שגוש שרה באותה תקופה סטנדרטים ורצתה להיות זמרת ג'אז, הכימיה הטובה עם בלוך משכה אותה לכיוון מוזיקת הרוק-פופ.

בשנת 2003 שרה קולות רקע בפסקול סרטו של שבי גביזון "האסונות של נינה" בשיר "לילה עם נינה", שהלחין אסף אמדורסקי.

בשנת 2004 יצא הסינגל הכפול הראשון שלה, "ג'ורג'יה" / "שחזור". "שחזור", שהועלה לאתר "במה חדשה", התייצב בראש רשימת היצירות המוזיקליות המבוקשות באתר, והורד יותר מ-50,000 פעמים. באותה שנה התארחה גוש בשיר "אוקטובר" באלבום "לפעמים אני מאושר" של עמיר לב.

אלבום הבכורה של גוש יצא במרץ 2005, תחת הכותרת "אפרת גוש". ברק פלדמן כתב את כל שירי האלבום, פרט לאחד, ללחנים של יוני בלוך. בנוסף לשיריו של פלדמן, חידשה גוש את שירו של עמיר לב "פעם בחיים", אשר נבחר ללוות את העונה השנייה של סדרת הדרמה הטלוויזיונית "לתפוס את השמיים". מתוך האלבום יצאו כסינגלים השירים "תמיד כשאתה בא", "פעם בחיים", "טוב לבד", "מועדון ריקודים" ו"מה שקרה". מבקר המוזיקה יואב קוטנר הגדיר את האלבום הפתעת השנה.

במהלך שנת 2005 העלתה גוש מופע מצליח בליווי להקה, וכן שיתפה פעולה על הבמה עם יוצרים כדוגמת ערן צור, עמיר לב, יהלי סובול, עופר מאירי. בפסטיבל הפסנתר העלתה גוש מופע בליווי טריו ג'אז. באותה שנה השתתפה גם בפרויקט "מטרופולין" של היוצר עופר מאירי, בו שרה את השירים "מלאכים", "איזה עתיד", "יפן" והחידוש לשירו של שלום חנוך "בלי לומר מילה".

לקראת סוף שנת 2005 עשתה גוש את צעדיה הראשונים בעולם המשחק, בתפקיד ראשי בסרט הקולנוע "נוזהת אל-פואד" ("שוטטות הלב") בבימויו של הקולנוען יהודה ג'אד נאמן. כמו כן, השתתפה בתפקיד אורח בסדרה "פיק אפ".

### האלבום השני

באוגוסט 2007 הוציאה גוש את אלבומה השני, "הסליחה ואני". ב-3 ביוני יצא הסינגל הראשון מהאלבום, "לראות את האור", שכתב ברק פלדמן והלחין אסף אמדורסקי. ב-16 ביולי יצא הסינגל השני, "כמו שזה היה", שכתב פלדמן והלחין יוני בלוך. את האלבום הפיק ניר אוורבוך, והוא כולל טקסטים ולחנים של גוש, אסף אמדורסקי, אריק ברמן, עופר מאירי, יוני בלוך וברק פלדמן. אחרי צאת האלבום יצאו הסינגלים "קרב איגרוף" שכתבה והלחינה גוש ו"קופסה ביום" שכתב והלחין ברמן. בנוסף הפיקה וידאו קליפ לשיר "יהיה פה דם".

בשנת 2008 שימשה כפרזנטורית של "אופנת אמה" ורשת "H&O", וב-2011 שימשה כפרזנטורית רשת "תכשיטי פדני".

בערב יום העצמאות ה-60 למדינת ישראל הופיעה גוש בטקס הדלקת המשואות המסורתי בהר הרצל בירושלים.
גוש השתתפה בדואט "ביחד מפחד" באלבומו החמישי של עברי לידר, "בקצב אחיד בתנועות של הגוף", שיצא בספטמבר 2008. בנוסף, השתתפה בדואט "אוריה חוזר הביתה (הבחורה עם החתולים)" באלבומו השני של אריק ברמן.

בסוף 2009 הוציאה גוש את הסינגל "אה אה אה", הראשון מתוך אלבומה השלישי. לשיר צולמו שבעה קליפים שונים שעליהם עבדה יחד עם צמד הבמאים גיא כושי ויריב פיין במשך 24 שעות בלבד. לאחר שני סינגלים נוספים, "מצעד הגאווה" ו"ממחר דף חדש", יצא ביולי 2010 האלבום המלא, "אה אה אה אהבה". האלבום כלל שישה שירים בלבד, ובהם גרסת כיסוי של גוש לשירם של דן אלמגור ומשה וילנסקי "מגדלור". באלבום בולטת השפעתה של הזמרת הבריטית איימי ווינהאוס. בעקבות האלבום זכתה גוש בתואר "זמרת השנה" במצעד הפזמונים העברי השנתי של גלגלצ.

### לאחר מכן

גוש בהופעה בעיר התחתית, חיפה, 2015
בשנת 2010 השתתפה גוש בשיר של להקת עוזי נבון ומכרים "אם זה מוכרח להיות הסוף" תחת שם הבמה הזמני **שושנה ברדלס**. באותה שנה לוהקה גוש למחזמר "לילה לא שקט" המבוסס על שיריו של שלמה ארצי. גוש גילמה במחזה ברמנית המנסה להיגמל מאלכוהול ולעזוב את העיר ביחד עם בן זוגה. בשנת 2011 השתתפה בעונה השנייה של הסדרה הקומית "בובי ואני", והתארחה במסע ההופעות של דנה עדיני.

בשנת 2012 הקליטה בדואט עם יזהר אשדות את השיר "אל אש בהירה", במסגרת אלבומו של אשדות "עניין של הרגל". באותה שנה הקליטה גם בדואט עם רמי קלינשטיין גרסה מחודשת לשירו "שריטות", שנכללה באלבומו "סיטואציה מורכבת". באותה שנה גם השתתפה מופע מחווה לאיימי ויינהאוס. בסוף השנה הצטרפה לעונה השנייה של התוכנית The Voice ישראל בתור יועצת לצד המנטורים. התוכנית שודרה מדצמבר 2012 עד ינואר 2013.

בשנת 2013 שיחקה את דמותה של ווקס ב"פלאות", סרטו של אבי נשר. בסוף אותה שנה העלתה בפסטיבל הפסנתר מופע קברטי, שהתבסס על יצירות של ברטולד ברכט.

בשנת 2014 השתתפה באלבום "שרות חוה אלברשטיין" במסגרת פרויקט "עבודה עברית" והקליטה את השיר אדבר איתך.

בשנת 2015 השתתפה בעונה השנייה של תוכנית הדוקו-ריאליטי "גולשי ספות". באותה שנה חברה ליהונתן גפן למופע משותף, "הגבר האחרון", שכלל שירים בביצועה וקטעי מונולוג עם גפן. במופע שרה גוש את השיר "בלדה לנאיבית" שאת מילותיו כתב גפן. בנוסף הקליטה את הסינגל "ציפור שיר".

בשנת 2016 הוציאה את הסינגל "יודה וישראל", במסגרת הפרויקט "929 - תנ"ך ביחד".

במאי 2022 הוציאה גוש את השיר "כוח גדול", המספר על המאבק וההתמודדות שבגמילתה מאלכוהול. את השיר הפיק עידו מימון. בנובמבר של אותה שנה, גוש הוציאה את השיר "הבא שנוגע בי מת", שיר מאבק נגד אלימות המופעלת על רקע מגדרי כלפי נשים, גם הוא בהפקתו של עידו מימון.

בתחילת 2023 הופעתו התקשורתית האחרונה של המשורר והסטיריקן יהונתן גפן טרם פטירתו, הייתה במסגרת צילומי מאחורי הקלעים לקראת "טקס יום הזיכרון הישראלי-פלסטיני" (נקרא בעבר "יום הזיכרון האלטרנטיבי"), בו גפן הקליט והקריא משירו "היונה הלבנה כבר זקנה", לצידה של אפרת גוש.

במהלך 2023 גוש לקחה חלק במחאה נגד הרפורמה המשפטית ואף שרה ונאמה בבמה המרכזית ברחוב קפלן שבתל אביב.

חיים אישיים
-----------

בשנים 2006–2009 הייתה בזוגיות עם המפיק חיים שמש, ששימש כאמרגנה. בשנת 2014 נישאה לאיש התקשורת יובל סיגלר, ולהם ילד משותף. השניים נפרדו ביוני 2020.

דיסקוגרפיה
----------

### אלבומי אולפן

* 2005: אפרת גוש
* 2007: הסליחה ואני

### מיני-אלבומים

* 2010: אה אה אה אהבה

לקריאה נוספת
------------

* יורם יובל, **ישראל - שיחת נפש**, כנרת זמורה ביתן, 2012, עמודים 83 - 91

קישורים חיצוניים
----------------

ויקישיתוף מדיה וקבצים בנושא **אפרת גוש** בוויקישיתוף
* אפרת גוש, ברשת החברתית פייסבוק
* אפרת גוש, סרטונים בערוץ היוטיוב
* אפרת גוש, במיזם "אישים" לתיעוד היצירה הישראלית
* אפרת גוש, במסד הנתונים הקולנועיים IMDb (באנגלית)
* אפרת גוש, באתר "אידיבי", מאגר הידע העברי לקולנוע ישראלי ועולמי
* אפרת גוש, באתר AllMovie (באנגלית)
* אפרת גוש, באתר שירונט
* אפרת גוש, באתר MusicBrainz (באנגלית)
* אפרת גוש, באתר Discogs (באנגלית)
* אפרת גוש, באתר Songkick (באנגלית)
* אפרת גוש, באתר Tab4u
* אפרת גוש, דף שער בספרייה הלאומית
* אפרת גוש, באתר MOOMA (בארכיון האינטרנט)
* ליאת רון, ‏אפרת גוש - זמרת - ריאיון, באתר גלובס, 9 בנובמבר 2008
* עכבר העיר תל אביב, אפרת גוש בטור אישי לקראת מופע ההשקה שלה, באתר הארץ, 16 באוגוסט 2010
* סוניה מרמרי, ‏ריאיון - אפרת גוש: "לא מבינה איך צה"ל מאפשר הדרת נשים", באתר גלובס, 8 בדצמבר 2011
* קרן נתנזון ויץ, אפרת גוש: "ככל שהזמן עובר אני יותר שלמה עם עצמי", באתר Xnet‏, 27 בדצמבר 2012
* קרן נתנזון ויץ, אפרת גוש: "העיסוק בזוגיות שלי - סקסיסטי", באתר ynet, 20 במרץ 2013
* אתר למנויים בלבד בן שלו, אפרת גוש משחקת באש, באתר הארץ, 14 ביוני 2013
* סרטונים קרן נתנזון ויץ, אפרת גוש: "לפני שידעתי מי זה יובל הוא כבר אמר: 'היא תהיה אשתי'", באתר Xnet‏, 10 במאי 2015
* סרטונים לירון שמם, ‏בלעדי | אפרת גוש מספרת על האלכוהוליזם, הגמילה הקשה, והחזרה לבמות, באתר ‏מאקו‏, 29 במאי 2022

הערות שוליים
------------

1. ↑  איריס אברמוביץ' ונועה רום, לא כמו כולן, באתר ynet, 19 בדצמבר 2007
2. 1 2  סוניה מרמרי, ‏לא מתביישת במיניות שלי, באתר גלובס, 19 בדצמבר 2011
3. ↑  גואל פינטו, השבוע יצא לחנויות תקליט הבכורה של אפרת גוש, באתר הארץ, 24 במרץ 2005
4. ↑  גבע קרא עוז, הבטחות צריך לקיים, באתר ynet, 23 במרץ 2005
5. ↑  יואב קוטנר, ‏אחת שלא דומה לאף אחת, באתר גלובס, 21 באפריל 2005
6. ↑  תמר סוקניק, סינגל ראשון מאלבום חדש של אפרת גוש, באתר הארץ, 4 ביוני 2007
7. ↑  יעל טרגן, ‏או מיי גוש, באתר גלובס, 27 בינואר 2008
8. ↑  הזמרת אפרת גוש תוביל את אופנת אמה, באתר גלובס, 23 באפריל 2008
9. ↑  עדי דברת, אפרת גוש תייצג את H&O?, באתר TheMarker‏, 3 בינואר 2008
10. ↑  שירות גלובס, ‏הזמרת אפרת גוש תוביל קמפיין לרשת תכשיטי פדני, באתר גלובס, 10 בינואר 2011
11. ↑  לילי עבודי, עכבר העיר השרון, מה נשמע? עם אפרת גוש, באתר הארץ, 17 במרץ 2010
12. ↑  טל פרי, ‏אפרת גוש תשתתף במחזמר "לילה לא שקט" המבוסס על שירי שלמה ארצי, באתר גלובס, 22 בפברואר 2010
13. ↑  ציפי שוחט, מיי פיינגולד, אפרת גוש ויעל בר זוהר ישתתפו במחזמר "לילה לא שקט", באתר הארץ, 25 בפברואר 2010
14. ↑  ספי קצב, ‏רותם ואני: אפרת גוש ורותם סלע מתמנגלות, באתר ‏מאקו‏, 3 באפריל 2011
15. ↑  גלית זינגר, עכבר העיר, היהודים בהופעה אקוסטית, דנה עדיני מארחת את אפרת גוש: ההופעות המומלצות של השבוע, באתר הארץ, 6 בנובמבר 2011
16. ↑  יוחאי וולף, עכבר העיר, כשנינט נכנסה לגמילה: איך היה מופע המחווה לאיימי ויינהאוס?, באתר הארץ, 18 במאי 2012
17. ↑  עכבר העיר, קובי אוז ואפרת גוש מצטרפים ל-The Voice, באתר הארץ, 2 בדצמבר 2012
18. ↑  יפתח אילון, עכבר העיר, The Voice 2: רק טראומה עם קבלות מסובבת כסאות, באתר הארץ, 16 בדצמבר 2012  
יפתח אילון, עכבר העיר, The Voice: האנדרדוג שמחזיק את כל הקלפים, באתר הארץ, 20 בינואר 2013
19. ↑  אתר למנויים בלבד בן שלו, כשהפרסונה של אפרת גוש משתלטת על ברכט, באתר הארץ, 8 בנובמבר 2013
20. ↑  עכבר העיר, אפרת בן צור ואפרת גוש עושות כבוד לחוה אלברשטיין, באתר הארץ, 6 בינואר 2014
21. ↑  איתי שטרן, אפרת גוש חוזרת אחרי חמש שנים, באתר הארץ, 7 ביולי 2015
22. ↑  יונתן כיתאין, ‏מילקי way, באתר גלובס, 22 בנובמבר 2016
23. ↑  אתר למנויים בלבד יסמין לוי, אפרת גוש דיברה באומץ על התמכרותה לאלכוהול, אבל לא באמת נחשפה, באתר הארץ, 29 במאי 2022
24. ↑  בן שלו, החדש של אפרת גוש נובע מהקרביים של התמודדותה עם התמכרות לאלכוהול, באתר הארץ, 28 במאי 2022
25. ↑  רן בוקר, שבועיים לפני מותו: הביצוע של יהונתן גפן עם אפרת גוש, באתר ynet, 19 באפריל 2023
26. ↑  עומר טסל, אפרת גוש מובילה את מחאת השפחות: "אנחנו צבא של נשים שלא מפחדות יותר", באתר ynet, 16 במרץ 2023
27. ↑  יובל אראל‏, אפרת גוש בעצרת המחאה, בבלוג של יובל אראל, מגזין מוזיקה ותרבות, 3 בספטמבר 2023
28. ↑  יפעת הללי, ‏יש חדש תחת השמש, באתר ‏מאקו‏, 12 במרץ 2009
29. ↑  לא רע לה: אפרת גוש מתחתנת, באתר וואלה!‏, 9 בספטמבר 2013
30. ↑  יוני פרוים, מזל טוב: אפרת גוש ילדה, במדור "פנאי פלוס" באתר ynet‏, 19 בספטמבר 2014  
עכבר העיר, אה-אה: אפרת גוש בהיריון, באתר הארץ, 3 במרץ 2014
31. ↑  פרסום ראשון: אפרת גוש ויובל סיגלר נפרדו | TMI, באתר , ‏2020-06-12
32. ↑  השיחה עם אפרת גוש התקיימה במסגרת תוכנית "שיחת נפש" ששודרה במקור ב-HOT בידור ובטלוויזיה הישראלית ומובאת בספר בעריכה מינימלית בשפת הדיבור של המשוחחים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313022005171
* ISNI: 0000 0000 6845 6355
* LCCN: n2012042569
* MusicBrainz: dd8ae859-31a7-47a3-b665-612911ff9749
* VIAF: 97306353
* WorldCat: lccn-n2012042569

 |